**Beirniadaeth y Fedal Ddrama**

## **Eisteddfod yr Urdd Dur a Môr, Margam a'r Fro, 2025**

**Beirniadaeth lawn**-( Heb fod mewn unrhyw drefn benodol)

**Am ennyd** gan **Beuno**

Sgript i deledu cawn yma sy’n llifo’n hyfryd o un olygfa fer i’r nesaf ac mae’r naratif yn cyffwrdd calon. Perthynas mam a merch, lle mae’r fam yn dioddef o ddementia. Cryfder y ddrama hon yw ei symlder. Mae dawn dweud stori amlwg iawn yn y ddrama hon. Cynnig cryf iawn.

Efallai y byddai mwy o fanylder am oedrannau'r cymeriadau yn ddefnyddiol? Mae’r manylion yma yn bwysig oherwydd os yw Tesni e.e. yn ei 40au (ac yn feichiog) – byddai delio gyda sefyllfa ei mam yn fwy anodd iddi hi efallai na phetai hi yn 30.

**Dechrau/Diwedd** gan **Magi Nedd**

Mae dawn creu deialog yma am golli gwaith mewn ardal ddiwydiannol. Mae’n amserol. Hoffais naturioldeb y dweud, y gwrthdaro rhwng cymeriadau, yr adeiladwaith.

 Ond un olygfa mewn drama yn hytrach na drama gyflawn yw hon. O’i datblygu ymhellach byddai hon yn gynnig cryf iawn.

 **Ergydion** gan **Gwreiddyn**

Mae yna sawl elfen ddramatig yma sy’n llwyddo megis sŵn tanio’r gwn sy’n torri ar draws ac yn creu tensiwn. Monolog gyhyrog a thrist. Mae’n anodd mewn drama fer i weithio tuag at ddigwyddiad mawr heb i hynny gwympo mewn i felodrama ond mae’r dramodydd yn llwyddo i gadw ar yr ochr iawn i hynny. Mae hon yn ddrama amserol a’r neges yn eglur. Mae yna allu trin geiriau– ac mae’r dramodydd yn deall bod dim angen llinellau hir o ddeialog er mwyn creu a datblygu naratif.

Mae yna lawer i’w ganmol ond pam fo’r cymeriad yn siarad yn uchel - gyda phwy? Petai hi’n cyfeirio popeth at ei modrwy neu at y celfi o’i chwmpas byddai hynny’n gwneud synnwyr. Gwaith aeddfed iawn.

**Cwrci gan Cadi-Gwen**

Mae’r naratif yn llifo’n dda iawn yn y fonolog hon gyda’r cymeriad a’r iaith yn gredadwy ac mae’r hiwmor yn hyfryd. Rwy’n credu y byddai’r ddrama yn llwyddo’n well petai modd celu’r ffaith bod gan Steff wallt coch tan nes 'mlaen. Mae pryd i ddatgelu beth, yn hollol ganolog i waith dramodydd ac rwy’n credu y byddai datgelu hyn yn hwyrach yn gwasanaethu ergyd y ddrama yn well. A fyddai modd i’r dramodydd hefyd ystyried creu rheswm i’r cymeriad fod yn siarad yn uniongyrchol gyda ni fel cynulleidfa? Cynnig da iawn serch hynny.

**Yr haul tu Fewn i Mi** gan **Abaty Ni.**

Mae dawn sgwennu deialog yn amlwg iawn ac mae’r cymeriadu yn gryf. Mae yma gymhlethdod i’r ddrama sy’n dangos dawn saernïo. Er bod y dramodydd yn sôn am lwyfan, ar adegau fodd bynnag mae yna fomentau ( e.e. hedfan barcud, pili pala yn hedfan heibio ayyb) sydd yn fwy ffilmig na theatraidd efallai. Mae rhoi cymaint o ddeialog i gymeriad sy’n blentyn ychydig yn broblemus hefyd o bosibl.

Gwaith hyderus.

**Crafu’r Gwaelod** gan **Ceridwen**

Sefyllfa ddiddorol ac mae yna strwythur gylchol a sylwadau coeth ac amserol am sefyllfa'r theatr yng Nghymru heddiw. Mae’n obeithiol iawn bod person cymharol ifanc yn meddwl am y pethau hyn. Ceir dawn i roi geiriau at ei gilydd yn yr areithiau a’r ddeialog ond gellid gweithio eto ar greu cymeriadau. Mae’n haws i ddrama lwyddo os yw’r dramodydd yn canolbwyntio ar ddatblygu sefyllfa a pherthynas y cymeriadau yn hytrach na defnyddio’r sefyllfa a'r cymeriadau i drosglwyddo damcaniaethau.

**Chwyrligwgan** gan **Mesen.**

Y ddeialog yn llifo’n dda iawn ac mae strwythur gadarn i’r ddrama. Rydym yn cael ein gadael gyda dirgelwch ynglŷn ag os yw Arabella a Patricia wedi cwrdd o’r blaen. Er gwaetha’r ddeialog rymus mae gormod o bethau yn cael eu crybwyll yn y ddrama – (ond nid mewn modd sy’n galluogi cynulleidfa i ddod o hyd i atebion) iddi hi lwyddo fel cyfanwaith. Gellid ail edrych ar gymhelliant y cymeriadau i’w chryfhau.

**Dilyn yr Enfys gan Y Wennol Fach**

Gallu i greu deialog fachog, credadwy, llawn hiwmor sy’n llifo. Mae’r cymeriad yn hollol gredadwy. Y sefyllfa yn un doniol. Mae yna neges sef - Gwna be sy’n dy neud di’ n hapus. Mae angen datblygu ymhellach.

**I fyny ta lawr?** gan **Astra**

Sefyllfa ddiddorol. Dau mewn lifft. Mae llais y cymeriadau yn gredadwy ar y cyfan, ond mae gormod yn cael ei ddatgelu yn rhy fuan. Mae’n ddrama am nefoedd ac uffern, am farwolaeth ac euogrwydd. Byddai’r sgript yn elwa o ddatblygu rôl Y Ferch ac ystyried- Pam bod y ddau gymeriad yn aros mewn lifft sydd ddim yn gweithio yn y lle cyntaf? A pham ei fod yn parhau i siarad gyda merch sydd ddim yn ymateb iddo?

**Unwaith mewn Coedwig. - Gorwel.**

Hyfryd darllen drama gydag enwau Cymraeg coed mor amlwg. Mae bod a rhywbeth i’w ddweud yn hanfodol wrth sgwennu drama ac mae neges y ddrama hon yn un gref ac amserol. Mae’n syniad diddorol ond efallai oherwydd ar hyn o bryd fod y traethydd mor ganolog, y byddai'r ddrama hon yn llwyddo’n well fel llyfr i blant neu fel stori fer. Mae digonedd o botensial o safbwynt cymeriadau diddorol a gwrthdaro ond nid yw’r dramodydd wedi ddatblygu'r elfennau hyn yn ddigonol. Mae yma ymgais i geisio rhoi lleisiau unigryw i gymeriadau, ond mae dewis gofyn i ddim ond un actor ymgorffori pob coeden, afon a mynydd yn heriol i actor a chynulleidfa.

**Hen ffordd Gymreig o Fyw. – Gronw**

Mae yna rywbeth diddorol yn y ddrama hon - rhywbeth barddonol. Mae digon o botensial. Mae yma fachau y gellid fod wedi eu defnyddio (o safbwynt beth sy’n ymddangos allan o’r bocsys), er mwyn datblygu naratif, ond tydi hynny ddim yn digwydd ac mae’r ddrama’n dod i ben yn reit ddisymwth er bod y diwedd yn cyffwrdd calon. Gyda mwy o waith saernïo byddai modd i’r ddrama llwyddo yn llawer gwell.